KIRJALLINEN KYSYMYS E-3196/02 esittäjä(t): Ria Oomen-Ruijten (PPE-DE) komissiolle. Halvempien lääkkeiden laiton rinnakkaistuonti kehitysmaista.



Virallinen lehti nro 011 E , 15/01/2004 s. 0037 - 0038



KIRJALLINEN KYSYMYS E-3196/02 esittäjä(t): Ria Oomen-Ruijten (PPE-DE) komissiolle (8. marraskuuta 2002) Aihe: Halvempien lääkkeiden laiton rinnakkaistuonti kehitysmaista Koska kehitysmailla ei ole riittävästi varoja eikä palveluja, jotta ihmiset voisivat käyttää hyviä ja turvallisia lääkkeitä, niille toimitetaan halvempia lääkkeitä. Tällä hetkellä näitä halvempia lääkkeitä tuodaan laittomasti Euroopan unionin alueelle, jossa niitä myydään kalliimmalla hinnalla. Tuotteiden eriyttäminen rajoittaa mahdollisuuksia tarjota kehitysmaille halvempia lääkkeitä. Tämä tapahtuu kehitysmaiden asukkaiden terveyden kustannuksella. 1. Voiko komissio ilmoittaa, mitä se aikoo tehdä estääkseen halvempien lääkkeiden virtaamisen kehitysmaista maihin, joissa lääkkeiden hinnat ovat korkeammat? 2. Euroopan unionissa on tällä hetkellä käytössä järjestelmä, jonka mukaan yhteisön patenttioikeuden voimassaolo päättyy. Kuinka kauan komissio katsoo voivansa ylläpitää tätä järjestelmää? Katsooko komissio, että on mahdollista korvata järjestelmä siten, että EU:n jäsenvaltiot voivat suojata markkinansa halvempien lääkkeiden rinnakkaistuonnilta kehitysmaista? Pascal Lamyn komission puolesta antama vastaus (23. joulukuuta 2002) Merkittäviä tartuntatauteja koskevasta nopeutetusta toiminnasta köyhyyden vähentämisessä(1) neuvostolle ja Euroopan parlamentille annetun komission tiedonannon mukaan toimenpiteitä, joilla estetään porrastetusti hinnoiteltujen tuotteiden takaisinkulkeutuminen, pitäisi lujittaa. Tämän saavuttamiseksi komissio hyväksyi 30. lokakuuta 2002 ehdotuksen neuvoston asetukseksi, jolla estetään tiettyjen keskeisten lääkkeiden kulkeutuminen Euroopan unionin markkinoille(2). Sen jälkeen kun neuvosto on hyväksynyt tämän aloitteen, tulliviranomaisilla on mahdollisuus peruuttaa tai estää porrastetusti hinnoiteltujen tuotteiden luovuttaminen unionin rajoilla, kunnes kansalliset viranomaiset ovat päättäneet, ovatko tuotteet porrastetusti hinnoiteltuja tuotteita vai ei. On tärkeää, että kehittyneiden maiden markkinoiden ja kehitysmaiden markkinoiden välinen ero voidaan säilyttää sen varmistamiseksi, että kehitysmaille voidaan jatkuvasti tarjota halvempia lääkkeitä. Ehdotetussa asetuksessa ei puututa teollis- ja tekijänoikeuksiin. Sekä suojatut että muut kuin suojatut tuotteet voidaan luetteloida porrastetusti hinnoitelluiksi tuotteiksi, mikäli asetusluonnoksessa mainitut ehdot täyttyvät. Oikeuden haltija voi todellakin käyttää teollis- ja tekijänoikeuksiaan, jos suojatut porrastetusti hinnoitellut tuotteet ovat saapuneet yhteisön markkinoille huolimatta rajalla tehdyistä toimista niiden tulon estämiseksi. Vaikka teollis- ja tekijänoikeuksien päättyminen ei koske tekijänoikeuden haltijan markkinoille saattamia tuotteita tai hänen suostumuksellaan markkinoille saatettuja tuotteita, tekijänoikeuden haltija voi vapaasti nostaa siviilikanteen kansallisessa tuomioistuimessa luvatonta rinnakkaistuontia vastaan tai kolmansista maista unioniin tuotujen suojattujen tavaroiden kaupan pitämistä vastaan. Euroopan yhteisöjen tuomioistuin on vahvistanut tämän kannan. Yhteisöllä ei ole aikomusta muuttaa tätä politiikkaa. (1) KOM(2001) 96 lopullinen. (2) KOM(2002) 592 lopullinen.